ಚಿಂಚೋಳಿಯಲ್ಲಿ ಭೂಮಿಯೊಳಗಿನ ವಿಚಿತ್ರ ಸದ್ದಿಗೆ ಕುಸಿಯುತ್ತಿದೆ ಮನೆ ಕಲಬುರಗಿ ಸೆ.17: ಜಿಲ್ಲೆಯ ಕಳೆದೆರಡು ದಿನಗಳಿಂದ ಎಡಬಿಡದೆ ಸುರಿಯುತ್ತಿರುವ ಮಳೆಗೆ ಜನರು ಹೈರಾಣಾಗಿದ್ದು, ಜನಜೀವನ ಅಸ್ತವ್ಯಸ್ತವಾಗಿದೆ. ಭಾರೀ ಮಳೆಗೆ ನದಿ, ಕೆರೆ, ಹಳ್ಳಕೊಳ್ಳಗಳು ತುಂಬಿ ಹರಿಯುತ್ತಿದ್ದು, ಹಲವು ಗ್ರಾಮಗಳು ಜಲಾವೃತಗೊಂಡಿದೆ. ಈ ನಡುವೆ ಚಿಂಚೋಳಿ ಸೇರಿಂದತೆ ಮೂರು ಗ್ರಾಮಗಳಲ್ಲಿ ಭೂಮಿಯಿಂದ ವಿಚಿತ್ರ ಸದ್ದು ಕೇಳಿಸುತ್ತಿದ್ದು, ಜನರಲ್ಲಿ ಆತಂಕಕ್ಕೆ ಕಾರಣವಾಗಿದೆ. ಚಿಂಚೋಳಿ, ಇಂದ್ರಪಾಡ, ಹೊಸಳ್ಳಿ ಗ್ರಾಮದಲ್ಲಿ ಭೂಮಿಯ ಒಳಗೆ ಸದ್ದು ಕೇಳಿ ಬಂದಿದ್ದು, ಇದರಿಂದಾಗಿ ಮನೆಯ ಗೋಡೆಗಳು ಕುಸಿಯಲಾರಂಭಿಸಿವೆ. ಇಂದ್ರಪಾಡ ಹೊಸಳ್ಳಿ ಜೊತೆ ಸಮೀಪದಲ್ಲಿಯೇ ಬರೋ ದಸ್ತಾಪುರ ಹಾಗೂ ಸುಲೇಪೇಟ ಗ್ರಾಮಗಳಲ್ಲಿಯೂ ಚಿಕ್ಕದಾಗಿ ಭೂಮಿ ಕಂಪಿಸಿದ ಅನುಭವವಾಗಿದೆ ಎಂದು ಸ್ಥಳೀಯರು ತಿಳಿಸಿದ್ದಾರೆ. ಈ ಭಾಗದಲ್ಲಿ ಹೆಚ್ಚು ಮಳೆಯಾಗುತ್ತಿರುವುದರಿಂದ ಈ ರೀತಿಯಾಗುತ್ತಿದೆ. ಈ ಹಿನ್ನಲೆ ಗಣಿ ಮತ್ತು ಭೂವಿಜ್ಞಾನ ಇಲಾಖೆ ಅಧಿಕಾರಿಗಳು ಇಲ್ಲಿಗೆ ಭೇಟಿ ನೀಡಿ ಪರಿಶೀಲನೆ ನಡೆಸಿದ್ದು, ಈ ಭಾಗದಲ್ಲಿ ಸುಣ್ಣದ ಕಲ್ಲಿರುವ ಹಿನ್ನಲೆ ಈ ರೀತಿ ಅನುಭವ ವ್ಯಕ್ತವಾಗುತ್ತಿದೆ ಎಂದಿದ್ದಾರೆ. ಭೂಮಿಯಲ್ಲಿನ ಇಂದ್ರಪಾಡ ಹೊಸಳ್ಳಿಯಲ್ಲಿ ಐದು ಮನೆಗಳ ಗೋಡೆಗಳು ಕುಸಿದು ಬಿದ್ದಿದ್ದು, ಇದಕ್ಕೆ ಕಾರಣ ಭೂಮಿಯಲ್ಲಿನ ಸದ್ದು. ಮಳೆಯಲ್ಲ ಎಂದು ಸ್ಥಳೀಯರು ತಿಳಿಸಿದ್ದಾರೆ. ಬೆಳಗ್ಗೆ ರಾತ್ರಿ ಈ ರೀತಿಯ ಸದ್ದು ಕೇಳಿ ಬರುತ್ತಿದೆ ಎಂದಿದ್ದಾರೆ. ಈ ಹಿನ್ನೆಲೆ ಇಲ್ಲಿಗೆ ಭೇಟಿ ನೀಡಿದ ಚಿಂಚೋಳಿ ತಹಶೀಲ್ದಾರ ಅರುಣಕುಮಾರ್ ಕುಲಕರ್ಣಿ, ಗಣಿ ಮತ್ತು ಭೂವಿಜ್ಞಾನ ಇಲಾಖೆ ಅಧಿಕಾರಿಗಳು ಹೇಳುವಂತೆ ಈ ಭಾಗದಲ್ಲಿ ಭೂಮಿಯಲ್ಲಿ ಸುಣ್ಣದ ಕಲ್ಲಿರೋದ್ರಿಂದ, ಅಧಿಕ ತೇವಾಂಶವಾದಾಗ ಈ ರೀತಿಯ ಸದ್ದು ಬರೋ ಸಂಭವವಿದೆ. ಇನ್ನು ಕೆಲವು ಕಡೆ ಭೂ ಕಂಪನದ ಅನುಭವವಾಗಿದ್ದು, ಇದು ರಿಕ್ಟರ್ ಮಾಪನದಲ್ಲಿ ದಾಖಲಾಗಿಲ್ಲ. ಭೂಮಿಯಿಂದ ಬರುತ್ತಿರುವ ಶಬ್ದ ಬಗ್ಗೆ ಕೂಡ ಮಾಹಿತಿ ದಾಖಲಾಗಿಲ್ಲ. ಆದರೂ ಈ ಕುರಿತು ಪರಿಶೀಲನೆ ಮಾಡುವಂತೆ ಗಣಿ ಮತ್ತು ಭೂವಿಜ್ಞಾನ ಇಲಾಖೆ ಅಧಿಕಾರಿಗಳಿಗೆ ತಿಳಿಸಿರುವುದಾಗಿ ಅವರು ಹೇಳಿದ್ದಾರೆ.ಹಲವು ವರ್ಷಗಳ ಹಿಂದೆ ಚಿಂಚೋಳಿ ತಾಲೂಕಿನ ಹಸರಗುಂಡಗಿ ಹಾಗೂ ಗಾರಂಪಳ್ಳಿ ಗ್ರಾಮಗಳಲ್ಲಿ ಇದೇ ರೀತಿಯಾಗಿ ಭೂಮಿಯಿಂದ ಶಬ್ದ ಹೊರಹೊಮ್ಮುತ್ತಿತ್ತ. ಕಾಲಾಂತರದಲ್ಲಿ ಆ ಶಬ್ದ ಕಡಿಮೆಯಾಗಿದ್ದು, ಸದ್ಯ ಆ ಗ್ರಾಮಗಳಲ್ಲಿ ಯಾವುದೇ ರೀತಿಯ ಸದ್ದು ಬರುತ್ತಿಲ್ಲ.ಆದರೆ ಕೆಲ ತಿಂಗಳುಗಳ ಹಿಂದಿನಿಂದ ಐಪಿ ಹೊಸಳ್ಳಿ ಹಾಗೂ ಸುತ್ತಲಿನ ಗ್ರಾಮಗಳಲ್ಲಿ ಭೂಮಿಯಿಂದ ಶಬ್ದ ಹೊರಹೊಮ್ಮುವುದು ಆಗಾಗ ಪುನರಾವರ್ತನೆಯಾಗಲಾರಂಭಿಸಿದೆ. ಇದು ಜನರಲ್ಲಿ ಆತಂಕ ಮೂಡಿಸಿದೆ.ಮುಳುಗಿದ ಕಾಗಿಣಾ ಸೇತುವೆ:ಜಿಲ್ಲೆಯ ಕಾಗಿಣಾ ನದಿಯೂ ತುಂಬಿ ಹರಿಯುತ್ತಿದೆ. ಪರಿಣಾಮ ಮಳಖೇಡ ಸೇತುವೆ ಸಂಪೂರ್ಣ ಜಲಾವೃತಗೊಂಡಿದ್ದು, ಕಲಬುರ್ಗಿ ಸೇಡಂ ರಸ್ತೆ ಸಂಚಾರ ಸ್ಥಗಿತಗೊಂಡಿದೆ. ಕಳೆದ ರಾತ್ರಿ ಮಳಖೇಡ ಸೇತುವೆ ಮುಳುಗಡೆಯಾಗಿದೆ. ಕಲಬುರ್ಗಿ ಜಿಲ್ಲೆಯ ಸೇಡಂ ತಾಲೂಕಿನ ಮಳಖೇಡ ಗ್ರಾಮದ ಬಳಿಯಿರೋ ಸೇತುವೆ ಮೇಲೆ ನೀರು ನುಗ್ಗುತ್ತಿವೆ. ನೀರಿನ ಪ್ರಮಾಣ ಹೆಚ್ಚಿರುವ ಹಿನ್ನೆಲೆಯಲ್ಲಿ ಪೊಲೀಸರು ವಾಹನ ಸಂಚಾರಕ್ಕೆ ನಿರ್ಬಂಧ ಹಾಕಿದ್ದಾರೆ.